Kommissionens forordning (EF) nr. 1924/2000

af 11. september 2000

om fastsættelse af de nærmere regler for anvendelsen af Rådets forordning (EF) nr. 104/2000 på udstedelse af særlige anerkendelser til producentorganisationer i fiskerisektoren med henblik på at forbedre kvaliteten af deres produkter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(1), særlig artikel 12, stk. 5, og

ud fra følgende betragtninger:

(1) Ifølge forordning (EF) nr. 104/2000, der med virkning fra den 1. januar 2001 ophæver Rådets forordning (EØF) nr. 3759/92(2) og (EØF) nr. 1772/82(3), kan der udstedes en særlig anerkendelse til producentorganisationer, der gennemfører en plan til forbedring af kvaliteten af deres produkter. Betingelserne vedrørende særlig anerkendelse, der er fastsat i nævnte forordning, er blevet ændret i forhold til de tidligere regler, og det er derfor hensigtsmæssigt at indføre nærmere regler derom og ophæve den gældende forordning, Kommissionens forordning (EF) nr. 2636/95(4).

(2) De akvakulturprodukter, der omfattes af kvalitetsforbedringsplanen, skal defineres.

(3) Der bør fastsættes bestemmelser om, hvilke oplysninger der skal fremlægges af producentorganisationerne, og om visse aspekter i forbindelse med proceduren for medlemsstaternes afgørelse om udstedelse, tilbagekaldelse eller nægtelse af anerkendelse.

(4) Der bør fastsættes betingelser for at tilbagekalde eller nægte særlig anerkendelse.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -

UDSTEDT FØLGENDE FORORDNING:

Artikel 1

De akvakulturprodukter, der er omhandlet i artikel 12, stk. 1, i forordning (EF) nr. 104/2000, er de produkter, der er defineret i punkt 2.2, litra a), i bilag III til Rådets forordning (EF) nr. 2792/1999(5).

Artikel 2

Producentorganisationer, der ønsker en særlig anerkendelse, skal til myndighederne i medlemsstaten indsende følgende:

1) en liste over de produkter, der afsættes af organisationen selv eller af dennes medlemmer efter fælles regler fastsat af organisationen, og som er omfattet af en plan til forbedring af kvalitet og afsætning

2) nærmere oplysninger om planen til forbedring af kvaliteten af disse produkter. Denne plan skal som et minimum indeholde følgende oplysninger:

- oplysning om de mål, der tilsigtes med planen, jf. artikel 12, stk. 2, første og andet led, i forordning (EF) nr. 104/2000

- en beskrivelse af de foranstaltninger, der skal gennemføres i hver enkelt produktions- eller afsætningsfase

- en oversigt over forberedende undersøgelser med særlig vægt på de eksisterende kvalitetsnormer for de pågældende produkter, manglerne ved det nuværende system og de metoder, der er foreslået til at afhjælpe disse mangler. Disse metoder skal omfatte uddannelse og anvendelse af passende teknikker og knowhow

3) et fast evaluerings- og kontrolsystem til sikring af, at planen opfylder de fastsatte mål

4) budgetoverslag for gennemførelse af planen over en treårig periode.

Artikel 3

1. Senest 30 dage efter modtagelsen af en plan fra en producentorganisation sender medlemsstaten en fuldstændig kopi af denne til Kommissionen.

2. Hvis Kommissionen afviser planen inden for den periode, der er fastsat i artikel 12, stk. 3, i forordning (EF) nr. 104/2000, kan medlemsstaten ikke udstede en særlig anerkendelse til den producentorganisation, der indsendte planen. Hvis Kommissionen anmoder om, at der foretages ændringer af en plan, kan den pågældende medlemsstat godkende planen og udstede en særlig anerkendelse, hvis de krævede ændringer er blevet gennemført.

3. Medlemsstaten underretter skriftligt producentorganisationen om sin afgørelse senest 30 dage efter udløbet af den periode, der er omhandlet i artikel 12, stk. 3, i forordning (EF) nr. 104/2000. Nægtes en særlig anerkendelse, begrunder medlemsstaten sin afgørelse.

4. Hvis det påtænkes at tilbagekalde en særlig anerkendelse, underretter medlemsstaten producentorganisationen om dette og årsagerne hertil senest to uger inden tilbagekaldelsen.

5. Senest to måneder efter, at medlemsstaterne har truffet en afgørelse om udstedelse, tilbagekaldelse eller nægtelse af en særlig anerkendelse, underretter de Kommissionen herom og angiver i givet fald årsager til tilbagekaldelse eller nægtelse.

Artikel 4

1. En medlemsstats tilbagekaldelse af en anerkendelse af en producentorganisation i henhold til artikel 6, stk. 1, litra b), i forordning (EF) nr. 104/2000 medfører også tilbagekaldelse af en eventuel særlig anerkendelse, der er udstedt til denne producentorganisation.

2. Medlemsstaterne kan nægte eller tilbagekalde en særlig anerkendelse, hvis

a) en producentorganisation ikke sender medlemsstaten de oplysninger, der kræves til overvågning af organisationens aktiviteter, eller

b) en producentorganisation ikke opfylder sine forpligtelser i henhold til denne forordning eller artikel 12 i forordning (EF) nr. 104/2000.

3. Den særlige anerkendelse tilbagekaldes øjeblikkeligt med tilbagevirkende kraft, hvis den organisation, til hvem den er blevet udstedt, har brugt den eller nyder godt af den på svigagtig vis. I sådanne tilfælde inddriver medlemsstaten enhver støtte, der er ydet efter artikel 15, stk. 1, litra b), i forordning (EF) nr. 2792/1999.

Artikel 5

Forordning (EF) nr. 2636/95 ophæves.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. september 2000.

På Kommissionens vegne

Franz Fischler

Medlem af Kommissionen

(1) EFT L 17 af 21.1.2000, s. 22.

(2) EFT L 388 af 31.12.1992, s. 1.

(3) EFT L 197 af 6.7.1982, s. 1.

(4) EFT L 271 af 14.11.1995, s. 8.

(5) EFT L 337 af 30.12.1999, s. 10.